**Kino Sheryl** oli Helsingissä vuosina 2015–2019 sijainnut elokuvateatteri. Toimintansa Arabianrannassa Taideteollisen korkeakoulun 300-paikkaisessa elokuvasalissa aloittanut Sheryl oli niin kutsuttu korttelikino. Teatteria ylläpitäneen yhtiön omisti Aalto ARTSin opiskelijajärjestö TOKYO ry. Ohjelmistoon kuului isojen tuotantojen lisäksi klassikoita, koko perheen elokuvia ja arthouse-elokuvia sekä arkisin että viikonloppuisin. Elokuvateatterihankkeen tarkoitus oli viihdyttämisen lisäksi kehittää elokuva-alan koulutusta.

Teatterilla oli käytössään sekä filmi- että digitaaliprojektorit. Ensimmäisenä elokuvana Sampo-salissa Arabianrannassa esitettiin *Kauas pilvet karkaavat* 21. helmikuuta 2015. Muutamaa päivää myöhemmin teatterissa vieraili kunniavieraana ruotsalainen elokuvaohjaaja Roy Andersson, jonka elokuva *Kyyhkynen oksalla istui, olevaista pohtien* esitettiin Sherylissä ennakkonäytöksenä.

Sheryl sijaitsi ensin muutaman vuoden Arabianrannassa, kunnes toiminta jouduttiin lopettamaan kesällä 2017. Aalto-yliopiston toiminnot siirtyivät Espoon Otaniemeen, eikä Kino Sherylin vuokrasopimusta Hämeentiellä voitu jatkaa. Uudet 120 istumapaikan tilat teatteritoiminnalle löytyivät Sörnäisistä, mihin Sheryl pääsi muuttamaan marraskuussa 2018. Uusi esityspaikka sijaitsi vanhan Elannon korttelissa kulttuurikeskus Caisan yhteydessä Kaikukadulla. Sörnäisissä Kino Sheryl ehti lopulta toimia noin puoli vuotta ennen lopettamistaan kesäkuussa 2019. TOKYO ry on kertonut tutkivansa mahdollisuuksia toiminnan käynnistämiseen uudelleen toisessa sijainnissa.

Molemmissa esityspaikoissa oli käytössä yksi sali. Elokuvateatteri työllisti päätoimisesti yhden työntekijän ja osa-aikaisesti kolme muuta. Elokuvateatteri keräsi kehuja muun muassa matalista hinnoistaan ja siitä, että mainoksia esitettiin vähän. Ohjelmistoa myös kohdistettiin paikalliselle yleisölle, ja valikoimassa vastattiin yleisön toiveisiin.

Sherylin mukaan esitystoiminta Sörnäisissä ei ollut taloudellisesti tarpeeksi kannattavaa. Vuoteen 2019 mennessä elokuvateattereita oli ilmestynyt Helsinkiin lisää, ja kilpailua oli kiristänyt muun muassa virolainen Cinamon-ketju, joka oli avannut teatterit Rediin ja Triplaan. Keskustaan avattiin alkuvuodesta 2019 uusi teatteri, Kino Regina, ja Sherylin ja Reginan lisäksi taide-elokuvia esitti samaan aikaan myös Orion.

Lähteet
-------

1. 1 2  Elokuvateatteri Kino Sheryl lopettaa *Helsingin Sanomat*.  27.6.2019. Viitattu 22.1.2021.
2. 1 2  Koppinen, Mari: Arabianrannassa lopettanut Kino Sheryl avataan tänä viikonloppuna uudelleen, nyt Sörnäisissä *Helsingin Sanomat*.  23.11.2018. Viitattu 22.1.2021.
3. 1 2  Kytöharju, Marju: Helsinkiin perustetaan taas korttelikinoja *Kirkko ja kaupunki*.  08.02.2016. Viitattu 22.1.2021.
4. 1 2  Rissanen, Juha & Vesalainen, Suvi: Remontissa, tyhjillään, etsii uutta paikkaa - Katso miten Helsingin elokuvateatterikartta muuttuu *Yle*.  27.12.2016. Viitattu 22.1.2021.
5. ↑  Ikonen, Niko: Juuri ovensa avanneen elokuvateatteri Kino Sherylin nokkamies Ilmari Arnkil: "Helsinkiin kaivataan uudenlaista elokuvakulttuuria" *Episodi*.  23.2.2015. Viitattu 22.1.2021.
6. 1 2 3 4 5 6  Kino Sheryl *TOKYO ry – Aalto-yliopiston taiteiden ja suunnittelun ylioppilaat*. Viitattu 22.1.2021.
7. 1 2  Kino Sheryl tukee elokuva-alan opetusta ja tutkimusta *TOKYO ry – Aalto-yliopiston taiteiden ja suunnittelun ylioppilaat*.  25.02.2015. Viitattu 22.1.2021.
8. 1 2  Lehtonen, Maria: Uusi, uljas Kino Sheryl *Artova Film Festival*.  25.2.2015. Viitattu 22.1.2021.
9. ↑  Helsinkiläinen elokuvateatteri Kino Sheryl sulkee ovensa kesäkuussa *Muropaketti*.  24.5.2017. Viitattu 22.1.2021.
10. 1 2  Kino Sheryl avaa ovensa jälleen syyskuussa, uusi sijainti kulttuurikeskus Caisassa *STT Info*.  21.6.2018. Viitattu 22.1.2021.
11. ↑  Möhkölä, Riikka: Kaikukadun piilotettu helmi – Indie-leffateatteri Kino Sheryl tarjoilee laatua Leipätehtaalla *City*.  17.12.2018. Viitattu 22.1.2021.
12. ↑  Vuoripuro, Verna: Miten elokuvateatteri perustetaan, Ilmari Arnkil? *Ylioppilaslehti Aino*.  14.4.2015. Viitattu 22.1.2021.
13. 1 2  Kino Sheryl *Stadissa*. Viitattu 22.1.2021.

Aiheesta muualla
----------------

* Viralliset kotisivut